รัฐบาลไทย-ข่าวทำเนียบรัฐบาล-ผลประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ ครั้งที่ 3/2560
วันอังคารที่ 18 กรกฎาคม 2560
ผลประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ ครั้งที่ 3/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการติดตาม ตรวจสอบ และประเมินผลการจัดการศึกษาของกระทรวงศึกษาธิการ ครั้งที่ 3/2560
โดยมีนายชัยพฤกษ์ เสรีรักษ์ ปลัดกระทรวงศึกษาธิการ, ผู้บริหารองค์กรหลัก และหน่วยงานในกํากับกระทรวงศึกษาธิการ, ผู้ทรงคุณวุฒิ, ผู้ตรวจราชการกระทรวงศึกษาธิการ ตลอดจนผู้แทนจากหน่วยงานที่เกี่ยวข้อง เข้าร่วมประชุม
นายชัยพฤกษ์ เสรีรักษ์ ปลัดกระทรวงศึกษาธิการเปิดเผยภายหลังการประชุมว่าที่ประชุมได้เห็นชอบแนวทางการดําเนินงานในประเด็นสําคัญ 3 เรื่อง ได้แก่
● เห็นชอบประเด็นนโยบายการตรวจราชการ ประจําปีงบประมาณ พ.ศ.2561
จํานวน 13 ประเด็น คือ 1) การยกระดับคุณภาพการศึกษาในภาพรวมของประเทศ 2) การยกระดับคุณภาพการศึกษาในเขตพัฒนาพิเศษเฉพาะกิจจังหวัดชายแดนภาคใต้และพื้นที่พิเศษ 3) การพัฒนาทักษะภาษาอังกฤษ 4) การพัฒนาทักษะการคิดวิเคราะห์ 5) การเพิ่มสัดส่วนผู้เรียนสายอาชีพ 6) การผลิตและพัฒนากําลังคนตามความต้องการของสถานประกอบการในประเทศ 7) การจัดการศึกษาระดับปฐมวัย 8) การยกระดับคุณภาพสถานศึกษาที่ต้องการความช่วยเหลือและพัฒนาเป็นพิเศษอย่างเร่งด่วนหรือโรงเรียน ICU 9) การส่งเสริมคุณธรรมในสถานศึกษา 10) การขับเคลื่อนโยบายการจัดการศึกษาในระดับภูมิภาค 11) การอ่านออกเขียนได้ 12) การบริหารจัดการโรงเรียนขนาดเล็ก และ 13) ประสิทธิภาพในการใช้ทรัพยากรด้านการศึกษา
ทั้งนี้ ที่ประชุมได้หารือเกี่ยวกับตัวชี้วัดในการตรวจราชการทั้ง 13 ประเด็นดังกล่าวโดยจะต้องเป็นตัวชี้วัดที่ชัดเจนและเป็นประโยชน์ในการบริหารงานต่อได้ อีกทั้งมอบหมายให้สํานักตรวจราชการและติดตามประเมินผล สํานักงานปลัดกระทรวงศึกษาธิการ (สป.) หารือกับผู้รับผิดชอบตัวชี้วัดของแต่ละหน่วยงานให้ชัดเจนเพื่อให้เกิดความเข้าใจตรงกัน พร้อมทั้งเน้นย้ําว่าเมื่อตรวจราชการแล้วจะต้องได้ข้อมูลที่สําคัญ 3 เรื่องที่จะต้องให้ข้อมูลกับผู้รับการตรวจ คือข้อมูลเพื่อการแก้ไข ข้อมูลเพื่อการปรับปรุงให้ดีขึ้น และข้อมูลเชิงนวัตกรรมเพื่อพัฒนางานต่อไป
●เห็นชอบการเปลี่ยนแปลงกําหนดระยะเวลาการตรวจราชการ
สืบเนื่องจากที่ผ่านมาการตรวจราชการแบบบูรณาการร่วมกับทุกกระทรวง โดยมีผู้ตรวจราชการสํานักนายกรัฐมนตรีเป็นแกนหลัก ได้กําหนดระยะเวลาการตรวจราชการในรอบแรกคือช่วงเดือนตุลาคม-มีนาคม และรอบที่สองในช่วงเดือนเมษายน-กันยายน ของทุกปี แต่เนื่องจากระยะเวลาดังกล่าวยังไม่สอดคล้องกับปีการศึกษาของสถานศึกษาในสังกัดกระทรวงศึกษาธิการ
ที่ประชุมจึงมีมติให้กระทรวงศึกษาธิการมีการตรวจราชการ 2 แบบคือ1) การตรวจราชการแบบบูรณาการตามปีงบประมาณที่ดําเนินการร่วมกับสํานักนายกรัฐมนตรีและกระทรวงอื่น ๆ (รอบแรก ตุลาคม-มีนาคม และรอบที่สอง เมษายน-กันยายน)2) การตรวจราชการตามปีการศึกษาของกระทรวงศึกษาธิการ (รอบแรก เมษายน-กันยายน และรอบที่สอง ตุลาคม-มีนาคม) ซึ่งจะมีการปฏิบัติที่ต้องดําเนินการ 2 เรื่อง คือ การกําหนดประเด็นการตรวจราชการเป็นรายปีการศึกษา และการรายงานผลการตรวจราชการเป็นรายปีการศึกษา ซึ่งน่าจะเป็นประโยชน์เพราะการรายงานช่วงสิ้นปีการศึกษาในช่วงเดือนเมษายน หากพบประเด็นอะไรก็สามารถใช้เวลาและงบประมาณที่มีอยู่ในช่วงเวลาที่เหลือก่อนสิ้นปีงบประมาณในการแก้ไขหรือพัฒนาสิ่งที่พบจากการตรวจราชการได้
●เห็นชอบให้ สป. รวบรวมข้อมูลพื้นฐานจากทุกหน่วยงานในสังกัดกระทรวงศึกษาธิการ
โดยต้องเป็นข้อมูลที่สอดคล้องกับประเด็นเชิงนโยบายและตัวชี้วัดการตรวจราชการ อีกทั้งจะมีการพัฒนาแอพพลิเคชั่นที่รวบรวมข้อมูลพื้นฐานของหน่วยงานในสังกัดกระทรวงศึกษาธิการ เพื่ออํานวยความสะดวกให้ผู้ตรวจราชการในการค้นหาข้อมูลในพื้นที่เพื่อประกอบการตรวจราชการด้วย
อรพรรณ ฤทธิ์มั่น, บัลลังก์ โรหิตเสถียร: สรุป/รายงาน
อรพรรณ ฤทธิ์มั่น: ถ่ายภาพ